ערן ניב

ערן ניב (נולד בשנת 1970) הוא קצין בצה"ל בדרגת אלוף, המשמש ראש אגף התקשוב וההגנה בסב"ר. קודם לכן שימש ראש חטיבת שילו"ח באג"ת, מפקד אוגדת איו"ש, ראש חטיבת כוח האדם בזרוע היבשה, מפקד בה"ד 1, מפקד חטיבה 55 ומפקד חטיבת אפרים.

ביוגרפיה 
ניב, בנם של אהרון ויוסיפה (לבית טריפולסקי), נולד וגדל בקיבוץ ארז, שהוריו, יוצאי הפלמ"ח, נמנו עם מייסדיו. התגייס לצה"ל בשנת 1989, התנדב לחטיבת הצנחנים במסלול בני משקים ושובץ בגדוד 50. בצנחנים עבר מסלול הכשרה כלוחם וקורס מ"כים חי"ר. בעת שסיים את קורס המ"כים, הושלמה העברת מסלול בני המשקים מן הצנחנים לחטיבת הנח"ל, והוא מונה למפקד כיתה בגדוד 932. לאחר מכן יצא לקורס קציני חי"ר. בסיום הקורס שב לגדוד 932 ושימש כמפקד מחלקה. בהמשך שירת כמפקד צוות בפלנ"ט נח"ל. לאחר מכן מונה למפקד פלוגה בגדוד 932. בהמשך שימש כמפקד פלוגה בגדוד 50. לאחר מכן מונה למפקד פלנ"ט נח"ל בין השנים 1997–1999, והוביל אותה בלחימה בדרום לבנון. בסיום תפקידו יצא ללימודים בפו"ם.

בשנת 2001 הועלה לדרגת סא"ל ומונה למפקד גדוד 931, והוביל אותו בלחימה כנגד הטרור הפלסטיני באינתיפאדה השנייה. שבוע וחצי לאחר שהגדוד בפיקודו תפס קו בגזרת חברון אירע הפיגוע בציר המתפללים. הוא הוזעק במהלך הפיגוע מביתו. לאחר חילוץ הנפגעים, ארגן כוח מאולתר בקרבת זירת הקרב, והחל באיגוף המחבלים עד לחיסולם. בתפקיד זה שירת עד שנת 2003. לאחר מכן שימש כמפקד צוות במכללה לפיקוד טקטי בין השנים 2003–2005. בהמשך שירת כקצין אג"ם של אוגדת איו"ש בין השנים 2005–2006. לאחר מכן שימש כראש ענף מערכות מידע באגף התקשוב בין השנים 2006–2007.

ב-14 במאי 2007 הועלה לדרגת אל"ם ומונה למפקד חטיבת אפרים, תפקיד בו שירת עד 22 בנובמבר 2009. בהמשך מונה למפקד חטיבה 55, ובמקביל למפקד קורס פו"ם ברק במכללה הבין-זרועית לפיקוד ולמטה בין השנים 2009–2010. ב-8 בנובמבר 2010 מונה למפקד בה"ד 1. במהלך התפקיד יזם תוכנית לחיזוק המוכנות המנטלית של הצוערים, לאפשרות כי יופתעו על ידי האויב, המתבססת על "תאוריית הברבור השחור". את תפקידו סיים ב-14 ביולי 2013. לאחר מכן יצא ללימודים בבריטניה. בספטמבר 2014 הועלה לדרגת תא"ל ומונה לראש חטיבת כוח האדם בזרוע היבשה, ושימש בתפקיד עד אוגוסט 2017. ב-13 בספטמבר 2017 מונה למפקד אוגדת איו"ש, ושירת בתפקיד זה עד 22 בספטמבר 2019. בשנת 2019 מונה להקים ולשמש כראש חטיבת שילו"ח באג"ת, בתפקיד זה שימש עד 12 בדצמבר 2021.

ב-16 בינואר 2022 הועלה לדרגת אלוף וב-19 בינואר נכנס לתפקידו כראש אגף התקשוב וההגנה בסב"ר.

חיים אישיים 
ניב נשוי לחגית ואב לשלושה. מתגורר בקדימה. בעל תואר ראשון בלוגיסטיקה מאוניברסיטת בר-אילן, ותואר שני בביטחון לאומי מאוניברסיטת חיפה.

מפרי עטו 
 ערן ניב, אליעזר טולדנו ויותם אמיתי, "ברבורים שחורים" במלחמת העולם השנייה, מערכות, גיליון 437, יוני 2011

לקריאה נוספת 

 עמוס הראל, "תדע כל אם עברייה", כנרת זמורה-ביתן דביר, 2013

קישורים חיצוניים 

 "פוליטיקה", הערוץ הראשון, בה"ד 1 ורוח המפקד - קצין וג'נטלמן, 28 בפברואר 2012
 
 
 
 נועם שרעבי, לקבלת המפקד, אתר זרוע היבשה, 14 ביולי 2013
 נועם שרעבי, איש הרוח, ביטאון ביבשה, גיליון 25, ספטמבר 2013
 
 
 
 , 29 בספטמבר 2019
 אור הלר, סוגר שטחים: מפקד אוגדת איו"ש מסכם שנתיים בגזרה המאתגרת בארץ, חדשות 13, 1 באוקטובר 2019
 
 אמיר גילת, "ריאיון מערכות - השתנות תחת אש", מערכות, ספטמבר 2021

הערות שוליים 

מפקדי גדודים בחטיבת הנח"ל
מפקדי חטיבת אפרים
מפקדי חטיבה 55
מפקדי בית הספר לקצינים של צה"ל
ראשי חטיבת כוח האדם
מפקדי אוגדת אזור יהודה ושומרון
ראשי אגף התקשוב
אלופי צה"ל
חברי המטה הכללי של צה"ל
בוגרי אוניברסיטת בר-אילן
בוגרי אוניברסיטת חיפה
ארז (קיבוץ): אישים
ישראלים שנולדו ב-1970